Diari Oficial de la Generalitat Valenciana


Sumari del DOGV 7614, del 14-09-2015 (2015/7502)

RESOLUCIÓ de 10 de setembre de 2015, del director general de Relacions amb les Corts, per la qual disposa la publicació de l'acord tècnic d'interconnexió de sistemes d'informació entre el Ministeri de Defensa i la Generalitat, per a l'intercanvi d'informació d'utilitat en situacions d'emergències.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7614

Data del DOGV
:   14-09-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/7502


Data del document
:   10-09-2015

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 10 de setembre de 2015, del director general de Relacions amb les Corts, per la qual disposa la publicació de l'acord tècnic d'interconnexió de sistemes d'informació entre el Ministeri de Defensa i la Generalitat, per a l'intercanvi d'informació d'utilitat en situacions d'emergències. [2015/7502]  
El Ministeri de Defensa i la Generalitat han subscrit, prèvia tramitació reglamentària, el 14 de juliol de 2014, l'acord tècnic d'interconnexió de sistemes d'informació per a l'intercanvi d'informació d'utilitat en situacions d'emergències.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana de l'esmentat acord, que ha quedat inscrit en el Registre de Convenis de la Generalitat amb el número 496/2015 i que figura com a annex d'esta resolució.  
  
València, 10 de setembre de 2015.- El director general de Relacions amb les Corts: Antonio Torres Salvador  
  
  
Acord tècnic d'interconnexió de sistemes d'informació entre el ministeri de defensa, a través de la Unitat Militar d'Emergències, i la Generalitat, a través de la Conselleria de Governació i Justícia, per a l'intercanvi d'informació d'utilitat en situacions d'emergències  
  
Reunits  
València, 14 de juliol de 2014  
D'una part, el tinent general de l'exèrcit de terra, César Muro Benayas, que intervé en la seua condició de cap de la Unitat Militar d'Emergències (d'ara en avant UME), càrrec per al qual va ser nomenat per Reial Decret 1368/2012, de 27 de setembre, i en virtut de l'Orde DEF/3015/2004, de 17 de setembre, sobre delegació de competències en autoritats del Ministeri de Defensa (d'ara en avant MINISDEF) en matèria de convenis de col·laboració, modificada per l'Orde DEF/1766/2007, de 13 de juny.  
D'una altra part, Luis Santamaría Ruiz, conseller de Governació i Justícia, d'acord amb el Decret 10/2014, de 12 de juny, del president de la Generalitat, pel qual cessa i es nomena conseller de Governació i Justícia, en representació d'esta, i expressament facultat per a este acte per Acord de 27 de juny de 2014, del Consell.  
  
Exposen  
Primer. Que la UME disposa d'un Sistema Integrat Militar de Gestió d'Emergències (d'ara en avant SIMGE) que és un sistema d'informació que possibilita la vigilància i recepció d'alertes, el planejament i la generació de forces, la conducció i seguiment de les emergències, i constituïx la ferramenta essencial de comandament i control de la Unitat Militar d'Emergències.  
Primer bis. Que la Conselleria de Governació i Justícia de la Generalitat disposa d'un sistema de gestió comuna d'emergències i comunicacions (d'ara en avant CoordCom), a què es troben interconnectats els servicis operatius de seguretat i emergència en l'àmbit territorial de la Comunitat Valenciana, i que en facilita la coordinació en situacions d'emergència o catàstrofe.  
Segon. Que SIMGE té, entre les seues funcions de vigilància, la subfunció de connexió amb els servicis d'emergència de les comunitats autònomes (CA), per a la qual cosa utilitza diverses aplicacions que permeten la integració de la informació procedent de diferents fonts i sistemes.  
Segon bis. Que el sistema CoordCom permet la interconnexió amb sistemes externs intercanviant informació operativa quan agències externes cooperen en les emergències en l'àmbit territorial de la Comunitat Valenciana.  
Tercer. Que una de les funcions de SIMGE és intercanviar informació d'utilitat per a la gestió i coordinació de les emergències amb els organismes responsables de les xarxes d'alerta i emergències, organismes de l'administració central o autonòmica de l'Estat i institucions públiques i privades amb responsabilitat en la gestió de les emergències i corporacions privades a càrrec d'infraestructures crítiques de l'Estat.  
Quart. Que la UME, com a part del MINISDEF, utilitza la Xarxa de Propòsit General del Ministeri (WAN PG), la qual permet la interconnexió amb altres xarxes (SARA, internet, etc.) per mitjà d'un node basat en el denominat Model I\*Net. Donat el tipus d'informació que circula pel sistema de comandament i control de la UME, i basant-se en el mencionat model, el MINISDEF ha optat per crear un node específic anomenat Node I\*Net ubicat en el Centre CIS Principal del quarter general de la UME, que té els requisits necessaris per a ser l'únic punt on es poden interconnectar sistemes d'organismes i empreses alienes al MINISDEF amb la xarxa de comandament i control de la UME.  
Quart bis: Que la Conselleria de Governació i Justícia de la Generalitat utilitza per a la gestió de les situacions d'emergència la xarxa 112 Comunitat Valenciana. La xarxa es troba interconnectada, entre altres, a la xarxa SARA per a la coordinació amb agències externes que col·laboren en la resolució de les situacions d'emergència.  
Quint. Que qualsevol interconnexió entre el MINISDEF i la Direcció General de Prevenció, Extinció d'Incendis i Emergències de la Generalitat haurà de complir les condicions tècniques determinades en el Pla director CIS del MINISDEF aprovat per l'Orde DEF/315/2002, de 14 de febrer, i les Guies del Centre Criptològic Nacional (CCN).  
  
Sext. Que el Reial Decret 1097/2011, de 22 de juliol, pel qual s'aprova el Protocol d'Intervenció de la Unitat Militar d'Emergències establix en la disposició addicional tercera, «Accions per a millorar el funcionament de la UME», que el Ministeri de Defensa, en l'àmbit de les seues competències, podrà realitzar aquells concerts, convenis de col·laboració, acords tècnics o encàrrecs de gestió que coadjuven al millor i més eficaç funcionament de la UME, amb els distints òrgans de les administracions públiques, així com amb organismes i empreses establides en el sector de subministraments o qualsevol altre que poguera tindre relació amb les diverses situacions d'emergència. Així mateix, l'apartat nové de l'esmentat protocol establix que a fi que la UME puga complir satisfactòriament les missions assignades, l'Administració General de l'Estat li facilitarà l'accés a les xarxes i sistemes d'alerta i emergències existents. Amb el mateix objectiu, el Ministeri de Defensa subscriurà amb les comunitats autònomes els acords de col·laboració necessaris per a l'accés de la UME a les seues xarxes d'alerta i emergència.  
Sèptim. A fi de millorar la prestació del servici optimitzant els recursos en urgències i emergències, ambdós parts tenen interés recíproc a col·laborar per mitjà d'este acord tècnic d'interconnexió, on s'establixen els intercanvis d'informació entre els seus sistemes respectius que es consideren de comuna utilitat per a aconseguir una resposta ràpida, coordinada i eficaç en situacions d'emergència, així com les condicions i compromisos d'interconnexió recíproca entre els sistemes de comandament i control de la UME i del 112 Comunitat Valenciana.  
  
Octau. Que la UME disposa d'un protocol de Coordinació d'Emergències i Seguiment d'Activitats i Recursos (CESAR) destinat a la compartició d'informació amb xarxes alienes a la UME i els sistemes d'informació d'altres entitats i institucions implicades en la gestió d'emergències.  
Nové. Que la connexió a RENEM requerix, per a la seua materialització, la informació que es detalla en el document inclòs com a annex 1 i la connexió a SIMGE requerix la informació indicada en l'annex 2.  
  
Deu. Que les institucions i organismes que intercanvien informació amb el sistema de comandament i control de la UME estan obligades a complir la Política d'Ús Acceptable (PUA) aprovada per l'autoritat operacional de la RENEM que es detalla en l'annex 3.  
Onze. Que en l'annex 4 figura la fitxa de requeriments del 112 Comunitat Valenciana en l'intercanvi d'informació d'emergències amb la UME.  
Per allò que s'ha exposat, les parts acorden subscriure el present acord que es regirà per les següents  
  
Clàusules  
Primera. Objecte de l'acord  
L'objecte del present acord és establir les condicions i compromisos d'intercanvi d'informació entre les xarxes i el sistema comú de comandament i control del 112 Comunitat Valenciana, dependent de la Conselleria de Governació i Justícia de la Generalitat, i el sistema de comandament i control de la UME, en situacions d'emergència.  
Segona. Aportació del MINISDEF  
1. El MINISDEF subministrarà les dades tècniques necessàries per a facilitar la connectivitat física i lògica del 112 Comunitat Valenciana al sistema de comandament i control de la UME i es compromet a mantindre i administrar els servicis i maquinari del Node I\*Net.  
2. En els processos d'intercanvi d'informació entre els dos, sistema de comandament i control d'UME i del 112 Comunitat Valenciana, la UME actuarà d'acord amb el que s'ha indicat en els procediments tècnics explicitats en l'annex 4  
Tercera. Aportació del 112 Comunitat Valenciana  
3. El 112 Comunitat Valenciana es connectarà a RENEM per mitjà de l'ompliment de la fitxa inclosa en l'annex 1  
4. El 112 Comunitat Valenciana es connectarà a SIMGE per mitjà del protocol CESAR, seguint els procediments tècnics que es determinen en les reunions de coordinació que es realitzaran entre ambdós parts, així com amb l'ompliment de la fitxa inclosa en l'annex 2.  
5. El 112 Comunitat Valenciana facilitarà els mitjans tècnics necessaris (HW i SW) en el seu emplaçament per a l'accés als servicis de la UME, incloent-hi el punt d'accés a la xarxa de telecomunicacions triada i no es deriva cap càrrec al MINISDEF.  
6. El 112 Comunitat Valenciana serà responsable del manteniment de l'equipament d'accés als servicis d'UME i les línies de comunicacions.  
7. El desenrotllament del programari necessari per a la integració d'alertes i intercanvi d'informació entre el Sistema Integrat de Gestió d'Emergències del 112 Comunitat Valenciana i els servidors de la UME es realitzarà d'acord amb les directrius indicades en els annexos 1 i 2.  
  
8. El 112 Comunitat Valenciana identificarà, dins de la seua organització, i inclourà en la fitxa de connexió dels annexos 1 i 2 les persones que assumiran els rols allí indicats.  
9. El 112 Comunitat Valenciana està obligat al compliment de la Política d'Ús Acceptable (PUA) de la RENEM que es detalla en l'annex 3 del present acord.  
Quarta. Aportació de la UME  
1. La UME proporcionarà accés a RENEM als usuaris del 112 Comunitat Valenciana que figuren en el formulari de l'annex 1.  
2. La UME proporcionarà al 112 Comunitat Valenciana accés a la informació de SIMGE per mitjà del protocol CESAR, segons les dades tècniques detallades en la fitxa inclosa en l'annex 2.  
3. La UME disposarà dels mitjans tècnics necessaris (HW i SW) en els seus emplaçaments per a proporcionar la connectivitat dels sistemes de la UME al Node I\*Net.  
4. La UME serà responsable del manteniment dels servicis de SIMGE i RENEM, així com de mantindre la seua connectivitat amb el Node I\*Net.  
5. La Unitat Militar d'Emergències designarà el personal de contacte necessari per a la coordinació i manteniment de la connectivitat entre els sistemes d'informació objecte d'este acord.  
Quinta. Servicis SIMGE / RENEM  
L'accés del 112 Comunitat Valenciana als servicis seleccionats i validació d'estos serà realitzat d'acord amb les pautes indicades en els annexos 1 i 2.  
Sexta. Custòdia de les dades  
Les parts es comprometen a emmagatzemar les dades rebudes de forma segura i a compartir la informació subministrada al sistema de comandament i control amb tercers en els termes assenyalats en els annexos 1 i 2.  
Sèptima. Seguretat  
Per a l'establiment de la comunicació s'establirà un protocol de seguretat que garantisca la confidencialitat i integritat de les dades, a més de garantir-ne l'origen. La seguretat a nivell de missatge estarà basada en firmes digitals.  
Octava. Informació i assistència  
Les parts s'obliguen a prestar-se mútuament l'assistència necessària per a dur a terme les actuacions que s'hi descriuen, i facilitaran tota la informació pertinent de què disposen i realitzaran les accions de coordinació, desenrotllaments i proves tècniques que cada una de les parts estime necessàries per a garantir la connectivitat dels sistemes. En este procés s'establiran les bases per a la redacció dels procediments d'ocupació del servici d'interconnexió.  
Novena. Finançament  
Els compromisos derivats per a ambdós parts amb la firma del present acord tècnic seran assumits amb mitjans propis, de manera que cada una de les administracions que intervenen assumirà el cost de les connexions de la seua responsabilitat.  
Deu. Mesures de control i seguiment  
Amb la finalitat de vetlar per l'adequat seguiment de les activitats acordades en este acord, es constituïx una Comissió Mixta de Seguiment amb la composició següent:  
1. Per part de la UME, el general adjunt i el cap de de la Secció J-6 de l'Estat Major de la UME.  
2. Per part del 112 de la Comunitat Valenciana, la directora general de Prevenció, Extinció d'Incendis i Emergències i el subdirector general d'Emergències i Planificació.  
La Comissió Mixta de Seguiment es reunirà a petició de qualsevol de les parts, i els membres de la Comissió podran delegar-hi la seua representació comunicant-ho per escrit a l'altra part.  
Onze. Legislació aplicable  
Al present acord són aplicables els principis arreplegats en l'article 4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i la Llei de Contractes del Sector Públic, en virtut del que establix l'apartat 2 de l'article 4, pel que fa als seus principis per a resoldre dubtes i llacunes que pogueren presentar-se en l'aplicació del referit acord.  
  
Dotze. Vigència  
El present acord entrarà en vigor el dia de la seua firma i tindrà una vigència d'un any renovable, que podrà ser prorrogat per acord exprés de les parts per períodes iguals de temps, que haurà de subscriure's un mes abans de la seua finalització.  
Qualsevol de les parts podrà proposar la revisió en qualsevol moment per a introduir les modificacions que s'estimen pertinents. Si es produïx la revisió de les clàusules de l'acord, els corresponents canvis hauran d'incorporar-s'hi i ser subscrits per les parts.  
  
Tretze. Causes de resolució  
Serà causa de resolució la denúncia del present acord per alguna de les parts. També serà causa de resolució la impossibilitat sobrevinguda de complir el fi proposat, o l'incompliment greu acreditat per una de les parts.  
I en prova de conformitat de quant antecedix, firmen el present acord en dos exemplars originals, igualment vàlids, en el lloc i la data abans indicada.  
  
El tinent general cap de la UME: César Muro Benayas.  
El conseller de Governació i Justícia: Luis Santamaría Ruiz  
  
   
  
  
  
ANNEX 3  
  
POLÍTICA D'ÚS ACCEPTABLE (PUA) DE LA RENEM  
  
1. LEGALITAT  
Els servicis oferits per la RENEM queden sotmesos a les condicions i als requisits que s'establixen en el present document, així com a l'ordenament jurídic vigent que resulte en cada moment d'aplicació.  
  
Els organismes de l'AGE, les CA i corporacions privades a càrrec d'infraestructures crítiques afiliats, es comprometen a no acceptar ni estimular pràctiques il·legals. A més, les institucions afiliades vetlaran especialment per a protegir:  
1. L'orde públic: per a evitar que la RENEM siga un vehicle de missatges que inciten l'ús de la violència a la participació d'activitats delictives.  
2. La dignitat humana: per a impedir qualsevol classe de discriminació social, religiosa, ètnica, cultural, sexual o per discapacitat física o psíquica.  
3. La vida privada: per a preservar els drets i les llibertats fonamentals, tutelant la vida privada, les dades personals i el secret epistolar.  
  
4. Els menors: per a rebutjar la seua utilització, especialment amb objectius sexuals, i per a mantindre una actitud de cautela en la difusió de continguts potencialment nocius per a la infància.  
5. El consumidor: per a respectar els principis de transparència i accessibilitat, sotmetent-se a les normatives de protecció del consumidor.  
  
2. HONRADESA  
Els organismes i les corporacions afiliades hauran d'utilitzar correctament els recursos públics que la RENEM els subministra, i en facilitarà l'accés a la infraestructura de maquinari i de programari únicament al personal autoritzat i el denegarà a persones o organitzacions alienes a la institució.  
El personal autoritzat haurà d'usar la infraestructura i els servicis RENEM per a les activitats relatives a la gestió d'emergències i notificació d'alarmes i incidents.  
Els usuaris hauran d'usar els mitjans de telecomunicacions i sistemes d'informació, de la RENEM, a fi d'evitar la congestió i saturació dels servicis oferits per esta. En cap cas es considera acceptable desenrotllar activitats que perseguisquen o tinguen com a conseqüència:  
  
1. La creació o transmissió de material que perjudique la dinàmica habitual dels usuaris de la RENEM.  
2. La cogestió dels enllaços de comunicacions o sistemes d'informació.  
3. La destrucció o modificació premeditada de la informació d'altres usuaris.  
4. La violació de la privacitat i intimitat d'altres usuaris.  
Tampoc hauran, en cap concepte, d'usar la RENEM per a fins privats o personals, fins lúdics i fins comercials, aliens a les activitats pròpies de la seua institució.  
  
  
3. RESPONSABILITAT  
Els organismes i les corporacions afiliades hauran de donar a conéixer als seus usuaris els objectius de la RENEM i els termes i les condicions del seu ús enunciades en este apèndix. També hauran d'assumir la responsabilitat de vetlar pel seu compliment.